TSMC รุกตลาด “ยุโรป” ลุยสร้างโรงงานชิป ตอบรับดีมานด์เพิ่ม
TSMC เล็งสร้างโรงงานชิปแห่งที่ 2 ในญี่ปุ่น และประเมินความเป็นไปได้ในการสร้างโรงงานแห่งแรกในยุโรป เพื่อตอบสนองความต้องการลูกค้า
TSMC เล็งสร้างโรงงานชิปแห่งที่ 2 ในญี่ปุ่น และประเมินความเป็นไปได้ในการสร้างโรงงานแห่งแรกในยุโรป เพื่อตอบสนองความต้องการลูกค้า
13 ม.ค. 2566

บริษัท ไต้หวัน เซมิคอนดักเตอร์ แมนูแฟกเจอริง โค (TSMC) ระบุเมื่อวันพฤหัสบดี (12 ม.ค.) ว่า บริษัทกำลังพิจารณาสร้างโรงงานแห่งที่ 2 ในญี่ปุ่นและกำลังประเมินความเป็นไปได้ในการสร้างโรงงานแห่งแรกในยุโรป ในขณะที่บริษัทมุ่งมั่นตอบสนองต่อความต้องการลูกค้าสำหรับการสร้างความหลากหลายด้านห่วงโซ่อุปทานในเชิงภูมิศาสตร์
“ในยุโรป เรากำลังหารือกับลูกค้าและพันธมิตร เพื่อประเมินความเป็นไปได้ในการสร้างโรงงานที่มุ่งเน้นไปยังเทคโนโลยีเฉพาะด้านยานยนต์ โดยอิงตามความต้องการของลูกค้าและการสนับสนุนจากรัฐบาล” นายซีซี เว่ย ประธานเจ้าหน้าที่บริหาร TSMC ระบุ
ขณะเดียวกัน นายเว่ย เปิดเผยว่า TSMC กำลังพิจารณาสร้างโรงงานแห่งที่ 2 ในญี่ปุ่น หากมีอุปสงค์เพียงพอจากลูกค้าและแรงจูงใจจากรัฐบาลมากพอ โดยบริษัทสร้างโรงงานในญี่ปุ่นไปแห่งหนึ่งแล้ว โดยร่วมมือกับบริษัทโซนี่
ทั้งนี้ TSMC คาดการณ์ว่า รายได้จะลดน้อยลงในไตรมาสปัจจุบัน โดยจะเป็นการลดลงครั้งแรกนับตั้งแต่ช่วง 3 เดือนแรกของปี 2563 ซึ่งเป็นช่วงแรกที่โรคโควิด-19 ระบาด
สำหรับตลอดทั้งปีนี้ TSMC คาดการณ์ว่า รายได้ของบริษัทจะเติบโตเล็กน้อย เมื่อเทียบกับการเพิ่มขึ้นกว่า 42% ในปี 2565
นอกจากนั้น TSMC คาดการณ์ว่าการใช้ด้านทุนจะลดลงแตะ 3.2 -3.6 หมื่นล้านดอลลาร์ในปีนี้ จาก 3.63 หมื่นล้านดอลลาร์ในปี 2565 ขณะที่ นักวิเคราะห์คาดการณ์ว่าจะลดลงสู่ 3.49 หมื่นล้านดอลลาร์